पाएं अपने शहर की ताज़ा ख़बरें और फ्री ई-पेपरडाउनलोड करें
अमेरिका के इडाहो स्थित एक स्कूल में गुरुवार को एक बच्ची ने फायरिंग शुरू कर दी। घटना में 2 बच्चों समेत 3 लोग घायल हुए हैं। इसके बाद टीचर ने इस बच्ची से बंदूक छीन ली। घायलों को बांह और पैरों में गोलियां लगी हैं और किसी की स्थिति गंभीर नहीं है।
अमेरिकी पुलिस के मुताबिक, इस बच्ची ने गुरुवार सुबह करीब सवा नौ बजे अपने स्कूल बैग में रखी हैंड गन निकाली और फिर कई राउंड फायरिंग की। जिस टीचर ने इस बच्ची के हाथ से गन छीनी, उसने पुलिस के आने तक बच्ची को काबू में रखा। ये बच्ची इडाहो फाल्स सिटी की रहने वाली है।
12 साल के स्टूडेंट ने बताई आंखोंदेखी
इडाहो के इस स्कूल में करीब 1500 बच्चे पढ़ते हैं और ये मशहूर यलोस्टोन नेशनल पार्क से करीब डेढ़ सौ किलोमीटर की दूरी पर है। फायरिंग की घटना होने के बाद छात्रों को पास के एक करीबी स्कूल में ले जाया गया। स्कूल के छात्र येंडल रोड्रिगुएज (12) ने बताया कि हम सभी पढ़ाई कर रहे थे। तभी एक तेज आवाज आई और इसके बाद कई तेज आवाजें आईं। इसके बाद चीख-पुकार मच गई। जब हमारे टीचर देखने गए तो वहां पर खून ही खून था।
इस स्कूल में फायरिंग की दूसरी घटना
पुलिस इस पड़ताल में जुटी है कि बच्ची के पास गन कहां से आई। अपने ही साथी स्टूडेंट पर गोली चलाने के पीछे उसका मकसद क्या था। स्कूल प्रशासन ने बताया िक ये हमारे लिए बेहद बुरा दिन था। रिग्बी हाईस्कूल के इतिहास में ये शूटिंग की दूसरी घटना है। इससे पहले 1989 में इस स्कूल के एक छात्र ने एक लड़की को गन पॉइंट पर बंधक बना लिया था। लेकिन, किसी को नुकसान पहुंचने से पहले ही पुलिस ने हालात संभाल लिए थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn